Folketing
2004-12-16

Jeg synes, det er en falsk modsætning. Danmarks Radios mest populære programmer er også de bedste, men det omvendte er ikke nødvendigvis tilfældet. Folk vil have kvalitet, og som deres politiske repræsentanter har vi pligt til at skaffe dem kvalitet, når markedet ikke selv kan. Dette betyder, at vi på den ene side skal stille en række krav til Danmarks Radio, mens vi på den anden side skal skabe rammerne for, at Danmarks Radio opfylder deres rolle. Derfor er vi i dag medforslagsstillere til et forslag til vedtagelse, hvor vi opfordrer regeringen til at sikre Danmarks Radios uafhængighed som public service-institution. For at sikre dette i praksis har vi fokus på ledelsen af Danmarks Radio, på bestyrelsen. I dag er bestyrelsens kompetence uklar, men den burde egentlig være oplagt. Bestyrelsen skal sørge for, at Danmarks Radio lever op til de krav, der er nedfældet i public service-kontrakten. Bestyrelsen skal ikke blande sig i den daglige drift, og bestyrelsen skal ikke lægge bånd på den journalistiske og redaktionelle frihed. Endelig har vi en række krav til bestyrelsens sammensætning.